《拟古七首 其六》
元代·周权

偃蹇涧底松，婀娜原上柳。春风少年姿，辉映苍髯叟。

俗情厌孤直，艳目分好丑。徒抱霄壑姿，落落谁见取。

竞把黄金丝，送尽行人酒。一夕秋霜飞，柔条化枯槁。

怀材贵适用，贞脆不同道。谁为岁寒人，共赏岁寒操。

庄周梦为蝶，蝶梦亦蘧蘧。子綦吾丧我，隐几何嗒如。

忘形与忘情，一念非异途。作梦未必真，似丧良非无。

垢尽见自明，白生室乃虚。忘言对青山，悠然云卷舒。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。